als_Latn dik_Latn sag_Latn
Mungesa e aksesit për personat me aftësi të kufizuar është një problem mjaft i theksuar në vendin tonë. Një raport i USAID nxjerr në pah se 95 për qind e qendrave shëndetësore në Shqipëri nuk ofrojnë akses për këto persona. Ndonëse këta individë kanë më tepër nevojë se kushdo tjetër për të kryer vizitat mjekësore, duket se infrastruktura nuk ua mundëson. “Qendrat shëndetësore në Shqipëri nuk janë të pajisura për t’i shërbyer popullatës me aftësi të kufizuara në 95 për qind të qendrave shëndetësore. Në përgjithësi të gjitha shërbimet ofrohen në qendra shëndetësore në nivel ndërkombëtar në përqindje të lartë”, thuhet në raportin e USAID. Një situatë e tillë krijon vështirësi të mëdha për këta individë, të cilët duhet domosdoshmërisht të shoqërohen nga dikush, pasi në të kundërt, aksesi i tyre është i pamundur. Ndodh që shpesh të shikojmë invalidë, të cilët mbahen në krahë për të ngjitur shkallët e qendrave shëndetësore, pasi kjo mbetet e vetmja mënyrë që ata të kryejnë vizitat e nevojshme. Ndërkohë, për sa i përket infrastrukturës së qendrave shëndetësore 4 për qind e tyre theksohet se nuk janë të përshtatshme për të ofruar shërbim, ndërsa 29.5 për qind e tyre janë disi të përshtatshme. ” Infrastruktura e qendrave shëndetësore mund të klasifikohet si 17 për qind e papërshtatshme, 38.3 për qind si raste disi të përshtatshme dhe 16 për qind e përshtatshme. Të shpërndara sipas qendrave shëndetësore kryesore dhe ambulancave, 46.5 për qind e qendrave shëndetësore kryesore kanë infrastrukturën e përshtatshme, 29.5 për qind kanë infrastrukturë disi të përshtatshme dhe 4 për qind klasifikohen si të papërshtatshme”, thekson raporti i USAID. Ndërkohë, në lidhje me pajisjet mjekësore thuhet se më shumë se gjysma e qendrave shëndetësore janë të pajisura me to ose 57 për qind e tyre. Mirëpo, më shumë se dy e treta e qendrave shëndetësore ose janë të pajisura në mënyrë të papërshtatshme ose në mënyrë disi të përshtatshme. Veç kësaj, sipas raportit, 85 për qind e qendrave shëndetësore në të gjithë vendin janë aktive. Ndërsa 10 për qind e qendrave shëndetësore kryesore janë të mbyllura dhe 5 për qind e tyre të mbyllura përkohësisht. Përpos këtyre, problemi i mungesës së aksesit për personat me aftësi të kufizuara është ngritur disa herë edhe nga institucioni i Avokatit të Popullit. “Papërshtatshmëria e ndërtesave publike është një problem thelbësor për arritjen e barazisë. Shumica e ndërtesave janë të papërshtatura për personat me aftësi të kufizuara, duke përfshirë edhe ndërtesat e institucioneve të administratës publike’, theksohet në shqetësimin e ngritur nga institucioni i Avokatit të Popullit. Probleme me aksesin e këtyre personave ka pothuajse në të gjitha institucionet publike. Ilda Hoxha
Go to Admin » appearance » Widgets » and move a widget into Footer2 Widget Zone
Go to Admin » appearance » Widgets » and move a widget into Footer1 Widget Zone
als_Latn eng_Latn eng_Latn